text: Beboere på Fanø vil have billigere færger
  21 januar 2014 kl. 17.10
  Hvis regeringens plan om at skaffe flere turister skal lykkes også på Fanø, så skal det være billigere at tage færgen, lyder det fra øens beboere.
  Regeringen har sat en ny turismesatsning i gang. Og hvis den virker, så vil den trække milliarder af kroner til blandt andet den jyske vestkyst. Planen er, at tyskerne skal til at holde sommerferie ved de danske kystområder igen.
  På Fanø står de klar med åbne arme. De vil nemlig gerne tage imod turisterne. Problemet er bare, at det er alt for dyrt at sejle til Fanø, klager beboerne på øen.
  Lige nu - altså uden for sæsonen - koster en tur med færgen til Fanø 300 kroner. Det er prisen for at få en bil med passagerer med på den 12 minutter lange sejltur mellem Esbjerg og Nordby og tilbage igen.
  Men når højsæsonen går i gang den 1. maj, så stiger prisen for en færgebillet til 415 kroner - en prisstigning på knap 40 procent.
  Fanø Kommune har bedt om et møde med transportministeren for at diskutere priserne på Fanø-færgen.
  